'Í einu ógnarstóru síldarkasti Guðmundar Ólafs ÓF 91 náðust 1.350 tonn af síld úr Fjallasjó: Hafa ekki heyrt um stærra síldarkast'
Skipstjórinn á Guðmundi Ólafi ÓF 91 fékk gríðarstórt síldarkast á föstudag en hvorki meira né minna en 1.350 tonn komu í nótina í einu kasti. Maron Björnsson skipstjóri sagði við Morgunblaðið að fróðir menn sem hann hefði rætt við hefðu aldrei heyrt um svo stórt síldarkast við Íslandsstrendur.
Aflinn mikli náðist á svonefndum Fjallasjó, austur af Vestmannaeyjum en þar sem síldin veiddist er dýpi aðeins um 20-25 faðmar og sandbotn. Það var lygnt og ládauður sjór þegar nótinni var kastað fyrir ofan gríðarstóra síldartorfu, en aðeins brot af henni rataði í nótina. "Þetta voru kjöraðstæður til að ná hugsanlega svona stóru kasti," sagði Maron.
Um 1.000 tonnum var dælt um borð í Guðmund Ólaf en þá komst ekki meira fyrir og var restin sett í Hugin VE. Aflanum var síðan landað á Neskaupstað og að sögn Marons fást um 20-25 milljónir fyrir þá síld sem náðist í þessu eina kasti.
"Við höfum aldrei séð svona stórt kast. Ég held að þetta sé með því stærsta sem fengist hefur við Ísland," sagði Maron og bætti við að reyndur skipstjóri í síldarflotanum sem hann ræddi við hefði sagt að þetta væri einsdæmi. Áður fyrr hefði það þótt góður sumarafli að fá jafnmikla síld og náðist í kastinu á föstudag.
Skipstjórinn á Guðmundi Ólafi ÓF 91 fékk gríðarstórt síldarkast á föstudag.
Hvorki meira né minna en 1.350 tonn komu í nótina í einu kasti.
Maron Björnsson skipstjóri sagði við Morgunblaðið að fróðir menn sem hann hefði rætt við hefðu aldrei heyrt um svo stórt síldarkast við Íslandsstrendur.
Aflinn mikli náðist á svonefndum Fjallasjó, austur af Vestmannaeyjum.
Fást um 20-25 milljónir fyrir þá síld sem náðist í þessu eina kasti.